b'\n_START_ARTICLE_\nDistricte de Jabalpur\n_START_SECTION_\nHist\xc3\xb2ria\n_START_PARAGRAPH_\nLa vila de Tewar a pocs\xc2\xa0km de Jubbulpore \xc3\xa9s el lloc de l\'antiga ciutat de Tripura o Karanbel, capital de la dinastia dels Kalachuris de Chedi; les inscripcions d\'aquesta dinastia s\xc3\xb3n totes d\'aquest districte, de Chhattisgarh i de Benares; eren haihaya rajputs i foren una branca de la fam\xc3\xadlia de Ratanpur que governava a Chhattisgarh. Van sorgir vers els comen\xc3\xa7ament de l\'era cristiana (segle I o II) o poc despr\xc3\xa9s i van fundar l\'era chedi samvat que comen\xc3\xa7ava el 249. Dels primers cinc o sis segles no se\'n sap m\xc3\xa9s que algun fet a\xc3\xafllat, per\xc3\xb2 dels segles IX al XII es coneix una genealogia completa amb 18 reis, esmentant de vegades els seus matrimonis, les seves guerres amb els pr\xc3\xadnceps ve\xc3\xafns (els rathors de Kanauj, els chandeles de Mahoba, i els paramares de Malwa). El seu territori era la vall superior del Narbada._NEWLINE_Despr\xc3\xa9s d\'aix\xc3\xb2 es torna a fer el silenci i la dinastia desapareix eclipsada pel poder ascendent de Rewa o Baghelkhand. Sobre el segle XV el territori fou dominat per la dinastia gond de Mandla (o Garha-Mandla) i Garha fou algun temps la capital. Els gonds van acabar dominats pels marathes el 1781 i Jabalpur va formar part del territori maratha de Saugor sota domini del peshwa. El 1798 fou transferit al raja Bhonsle de Nagpur del que, al tractat de 1818, va passar a domini brit\xc3\xa0nic formant el territori de Saugor i Narbudda sota un comissionat i dependent de les Prov\xc3\xadncies del Nord-oest. _NEWLINE_El 1857 Jubalpur o Jubbulpore estava protegida pel 52\xc3\xa8 Regiment d\'Infanteria Nativa. El comissionat del territori era el major Erskine; davant els moviments de les tropes ind\xc3\xadgenes, els europeus foren concentrats a la resid\xc3\xa8ncia (juny de 1857) per\xc3\xb2 els sipais van restar quiets. A l\'agost columnes m\xc3\xb2bils de tropes de Madras van arribar des de Kamptee, i foren enviades a restaurar l\'orde a l\'interior del districte de Damoh i del de Jubbalpore que estaven sent assolats pels amotinats procedents de Saugor. El 18 de setembre de 1857 el deposat raja gond de Garha-Mandla i el seu fill foren descoberts conspirant contra els brit\xc3\xa0nics i van morir a trets i a la nit tot el regiment 52\xc3\xa8 van sortir de la ciutat; les tropes de Madras que eren a Damoh, van ser cridades i van arribar a Katangi trobant als rebels a l\'altre costat del riu Hiran; les tropes van for\xc3\xa7ar el pas i van posar en fuita als rebels, i ja ni hi va haver m\xc3\xa9s incidents. Bijeraghogarh que era un estat protegit, va ser confiscat i esdevingu\xc3\xa9 una pargana dins el districte (1865)._NEWLINE_Sota domini brit\xc3\xa0nic tenia la m\xc3\xa9s o menys la mateixa superf\xc3\xadcie el 1901 quan consta amb 10.132\xc2\xa0km\xc2\xb2. La poblaci\xc3\xb3 era:  687.233 (1881), 748.146 (1891), 680.585 (1901)._NEWLINE_Les ciutats principals eren Jabalpur, Sihora i Murwara i hi havia 2.298 pobles. Estava dividit en tres tahsils: Jubbulpore , Sihora i Murwara. _NEWLINE_El tahsil de Jubbulpore tenia una superf\xc3\xadcie (1901) de 3.934\xc2\xa0km\xc2\xb2 i una poblaci\xc3\xb3 de 332.488 (361.889 el 1891). La capital del tehsil i del districte, Jabalpur, tenia 90.316 habitants. Hi havia 1.076 pobles. _NEWLINE_El 87% de la poblaci\xc3\xb3 del districte eren hind\xc3\xbas, el 5% animistes, i el 5% musulmans, i al resta jainistes i altres. La llengua principal era el bhageli, dialecte de l\'hindi oriental; 5.000 persones parlaven gond.\n_START_SECTION_\nArqueologia\n_START_PARAGRAPH_\nHi ha restes de temples hind\xc3\xbas a la vora del riu Ken al nord-oest de Murwara; els principals s\xc3\xb3n Rithi, Chhoti-Deori, Simra, Pureni i Nandchand. Les ru\xc3\xafnes de Bargaon s\xc3\xb3n jainistes. Bilehri, una mica al sud, tamb\xc3\xa9 t\xc3\xa9 certa import\xc3\xa0ncia amb una notable cistarena anomenada Lachhman Sagar, un petit tanc d\'aigua i dos temples. Hi ha algunes altres restes al centre del districte a Rupnath, Tigwan i sobretot a Bahuriband (que vol dir "Molts Embarcadors") que sembla que fou una gran ciutat i Cunningham identifica amb la Tholobana de Claudi Ptolemeu. La pe\xc3\xa7a antiga m\xc3\xa9s important \xc3\xa9s una est\xc3\xa0tua jainista amb una inscripci\xc3\xb3 kalachuri a Tewar. Els constructors del ferrocarril haurien destru\xc3\xaft diversos temples a Tigwan; a Rupnath hi ha un lingam de Xiva i inscripcions d\'Asoka. Garha, amb restes rellevants gonds, forma avui dia part de la ciutat de Jubbulpore.'